runetrust/blame-folketinget-dk huggingface dataset:
Ida Auken (S), 2023-03-16:
Igen kan jeg sige, at jeg ikke er veterinært uddannet, og at det ikke er mig, der kan vurdere de her ting; det har vi jo myndigheder til at vurdere.
Det Dyreetiske Råd peger på sådan nogle ting som gruppeindhusning af mink, de peger på sådan noget som restriktiv fodring af avlsdyrene inden avl.
Sådan nogle ting er jo noget af det, man kunne diskutere i en kommende aftale om dyrevelfærd, som ministeren har åbnet op for.
Så for mig at se handler det om at lave nogle konkrete, reelle forbedringer, hvis det er, at der er en faglig vurdering af, at det vil være det rigtige at gøre.
Søren Egge Rasmussen (EL), 2023-03-16:
Det er også fint at ridse noget historik op, for der er jo blevet diskuteret meget mink det sidste år.
Jeg vil så konstatere, at den nuværende statsminister er sluppet for en ekstra minkundersøgelse, da Venstre fik både ministerposter og ministerbiler.
Så vi får ikke ryddet op i hele forhistorien med det, der nu sker.
Med hensyn til dyrevelfærden vil jeg sige: Altså, helt ærligt, minkavlerne har indført, at der skal være sådan et plastikrør og en håndfuld halm om dagen.
Det er altså ikke nok til at gøre dyrevelfærden omkring mink forsvarlig; det kan man se af det, som Det Dyreetiske Råd har udtalt.
Jeg kunne godt tænke mig at få ordføreren til at forholde sig til, at myndighederne indimellem tager fejl, for man troede jo ikke, at corona kunne smitte mink.
Nu har vi så en situation i Spanien, hvor fugleinfluenza er blevet registreret i minkbesætninger, og det har været dødeligt for de mink.
Kan ordføreren ikke se, at der kan være en meget stor risiko ved at have sådan et smittereservoir i Danmark, som ikke kun handler om corona, men også fugleinfluenza?
Jacob Jensen (V), 2023-03-16:
Altså, kommer der er et EU-forbud, vil vi jo selvfølgelig fra dansk side forholde os til det.
Det siger sig selv.
Men jeg synes, at så længe vi arbejder inden for rammerne af den faglige rådgivning, der bliver givet i forhold til dyrevelfærden – og det er så det, jeg har refereret til et par gange – og så længe vi, også jævnfør min samtale med hr. Søren Egge Rasmussen, har restriktive regler omkring smittespredning og sygdomme og vi også følger det meget, meget tæt, så er jeg betrygget i, at vi godt kan gøre det under de forhold, der er gældende.
Men det er klart, at det selvfølgelig skal gælde i forhold til den faglige rådgivning, vi bliver givet, hvad angår dyrevelfærd såvel som smitte mellem minkene.
Helene Liliendahl Brydensholt (ALT), 2023-03-16:
Ministeren nævner det her studie fra Aarhus Universitet, som så egentlig handler om at sammenligne Danmarks behandling af mink med, hvordan andre lande i Europa behandler mink, og der er vi jo så åbenbart lidt bedre end dem.
Men faktum er jo, at flere og flere lande i Europa lukker ned for pelsavl og pelsproduktion.
Senest har Norge gjort det, og vi har så fået nogle af deres mink her til Danmark.
Er det ikke lidt fjollet, at Danmark åbner op for den her minkproduktion igen, når nu vi er på vej hen til at lukke det helt ned på europæisk plan?
Det kommer jo før eller siden.
Carl Valentin (SF), 2023-03-16:
Tak for det, og tak for muligheden for lige kort at motivere forslaget.
inden vi tager hele min tale om forslaget senere.
I Socialistisk Folkeparti, Enhedslisten og Alternativet foreslår vi nu at gøre forbuddet mod minkavl permanent.
Det gør vi ikke for første gang – vi har foreslået det mange gange tidligere – men vi gør det, fordi det er velkendt, at dyrevelfærden i minkproduktionen er rædsom.
Vi ved, at der er en kæmpestor miljø- og naturbelastning forbundet med minkproduktionen, vi ved, at netop et intensivt dyrehold som minkavl har nogle ret store problemer med sygdomssmitte, og at det er nogle steder, hvor fremtidige pandemier kan udvikle sig.
Vi gør det i det hele taget, fordi vi mener, at det er en kæmpestor fejltagelse at bruge skatteborgernes penge på at genopstarte et erhverv, som vi potentielt om meget få år skal lukke ned igen på grund af EU-lovgivning.
For der er altså meget, der tyder på, at der godt kunne komme et permanent forbud mod minkavl i hele EU inden for kort tid.
Så vi mener selvfølgelig ikke, at vi skal starte det her erhverv op igen, og derfor fremsætter vi nu forslaget om at sikre, at forbuddet, der har været gældende indtil årsskiftet her, bliver permanent.
Tak for ordet.
Søren Egge Rasmussen (EL), 2023-03-16:
For Enhedslisten er det vigtigt at arbejde med både dyrevelfærden og folkesundheden, og det med dyrevelfærden kan jeg godt høre vi ikke kan komme langt med i dag.
Tilbage i september 2020 skrev Fødevarestyrelsen i en pressemeddelelse, at der var meget lille risiko for, at mink smitter mennesker med coronavirus, og så har vi så oplevet en coronasituation, hvor det jo eskalerede i Nordjylland, og hvor man måtte konstatere, at mink og mennesker kan smitte hinanden frem og tilbage.
Så er vi i en helt anden situation.
Og hvordan vurderer myndighederne så det?
Ja, det er sådan noget, hvor der kun er en risiko på mellem 1 og 10 pct.
Kan ministeren ikke se, at vi måske står over for et alvorligt problem?
Jacob Jensen (V), 2023-03-16:
Og det er noget, som både veterinær- og sundhedsmyndighederne gør i Danmark og i Europa, og derfor mener jeg også, at vi faktisk har et godt grundlag for løbende at vurdere risici og behov for justeringer, hvis der skulle være behov for det i de krav og anbefalinger, der bliver givet.
Af Dansk Veterinær Konsortiums risikovurdering fra sidste måned, den 28. februar, fremgik det, at risikoen for, at mink smittes med fugleinfluenza er rigtig lav.
Og det er jo det, jeg tager ned og vurderer.
Og der kommer også et genbesøg af alle kravene om den situation, der er i forhold til potentiel smitte, og det sker så her i næste måned.
Så jeg føler mig godt betrygget af, at vores myndigheder følger det her så tæt, som det skal gøres.
Søren Egge Rasmussen (EL), 2023-03-16:
Man må jo bare konstatere, at man i forhold til vurderingen af corona tog helt fejl tidligere.
Nu står vi så med en ny sag, hvor man importerer mink fra Spanien.
Kan ministeren ikke se, at det er en ret stor gambling, regeringen her står for, ved at tillade minkproduktion i Danmark, og ved at man kan have sådan et smittereservoir, hvor forskellige vira kan mutere og sådan set skade folkesundheden og skade andre produktioner end lige minkavl?
Jacob Jensen (V), 2023-03-16:
Jeg kan jo kun gentage og forholde mig til den vurdering, som vores faglige myndigheder på området kommer med, og de kommer med en løbende risikovurdering, der lyder på, at der er en lav risiko for, at mink bliver smittet med fugleinfluenza.
Det er jo den faglige vurdering og den faglige rådgivning, som jeg forholder mig til, og det er også på den baggrund, jeg siger, at nu får vi også i forbindelse med genbesøget kigget på, om der er noget nyt, og er der nogen tilpasninger i krav og anbefalinger, skal vi selvfølgelig kigge ind i det.
Det er jo ikke noget, der ligger langt ude i fremtiden; det er noget, der som bekendt sker allerede i næste måned.
Carl Valentin (SF), 2023-03-16:
Jeg vil gerne starte med i hvert fald lige at sige tak til ministeren for, at han ikke udelukker, at man kan lave dyrevelfærdsmæssige forbedringer for mink i forbindelse med det kommende arbejde.
Men der stopper min begejstring for ministerens tale så også.
For ministeren siger, at minkavl skal foregå på en dyrevelfærdsmæssigt ansvarlig måde, og han fremhæver så bl.a., at minkene skal passes, og at man skal se til dem en gang om dagen, men uanset hvor meget man ser til dem, er problemet jo rammerne om den her produktion: Minkene skal leve hele deres liv i et lillebitte bur.
Ministeren er lige nu selv i gang med at udfase burægproduktionen, fordi han mener, det er uetisk at putte høns i bure hele deres liv.
Kan ministeren ikke forklare mig, hvorfor det skal være ulovligt, at høns står i bure hele livet, hvorimod mink gerne må det?
Jacob Jensen (V), 2023-03-16:
Jeg vil så sandelig gerne lytte til Det Dyreetiske Råd, ligesom jeg vil lytte til alle mulige andre, som har synspunkter på det her område.
For det er vigtigt, at vi også kigger på, hvordan vi finder de rigtige balancer, i forhold til hvad der ligger inden for dyrevelfærdsområdet i forhold det, vi tilbyder.
Jeg noterer mig bare også – og nu nævnte jeg det før i mit svar – at Aarhus Universitet har vurderet, hvordan vi så har indrettet os i Danmark, og det var faktisk det bedste i forhold til andre lande rundtomkring i Europa.
Jeg noterer mig også, at Fødevarestyrelsen har vurderet, at de gældende regler om dyrevelfærd tager sigte på at avle mink under forsvarlige forhold.
Det er jo Fødevarestyrelsens faglige vurdering, og det er en faglig vurdering, som jeg selvfølgelig også vil tage ned.
Er der steder, hvor vi kan gøre det bedre, hvad dyrevelfærden angår, skal vi selvfølgelig ikke udelukke det.
Helene Liliendahl Brydensholt (ALT), 2023-03-16:
Ministeren siger i sin tale, at det er forsvarligt nok at holde mink ud fra et dyrevelfærdsperspektiv, og ministeren siger også i sin samtale med hr. Carl Valentin, at det mener han også kan forsvares og noteres af de udtalelser, der har været.
Så hvis ministeren ikke vil lytte til Det Dyreetiske Råd, hvad skal vi så bruge Det Dyreetiske Råd til?
Jacob Jensen (V), 2023-03-16:
Altså, som det fremgår af vores regeringsprogram, skal regeringen, dvs. mig i det her tilfælde, komme med en model først i det nye år.
Og så kan man jo altid spørge: Hvornår er det?
Men jeg kan sige så meget, som at det er noget, der bliver arbejdet stenhårdt på, og jeg forventer at komme med et udspil inden ret længe.
Og hvad er så ret længe?
Det vil jeg ikke komme nærmere ind på, men det er inden for en overskuelig periode.
Det er en frustration, jeg deler, og derfor har jeg også puttet al den politiske kraft ind i det, som jeg har haft mulighed for, og jeg kommer også med en løsning – ikke i morgen, var jeg lige ved at sige, men i hvert fald kommer der en løsning inden for relativt kort tid.
Torsten Schack Pedersen (V), 2023-03-16:
Der blev lavet grundige vurderinger både af SSI og Danmarks Veterinærinstitut, forud for at forbuddet mod hold af mink udløb, og der vurderede man meget, meget grundigt, hvad risikoen ville være ved genoptagelse af minkproduktion.
Det blev også vurderet, i forhold til hvor mange avlere der startede op, og samtidig blev der også stillet krav om en række foranstaltninger for at sikre, at risikoen var så lav som muligt.
Jeg kan på samme måde som Socialdemokratiets ordfører sige, at min veterinærfaglige uddannelsesbaggrund er yderst, yderst beskeden, men jeg må sige, at når der er taget de initiativer fra sundhedsmyndighedernes side, er det jo med henblik på at mindske risikoen mest muligt, og det er jeg sådan set ganske tryg ved –
plus, som ministeren nævnte, at de nye regler, der er gældende fra nytår, vil blive genbesøgt allerede i april måned, tror jeg det er, således at man er sikker på, at der er styr på sundheden.
Jacob Jensen (V), 2023-03-16:
Og det er jo det, som jeg noterer mig at der er forskellige udtalelser omkring.
Det Dyreetiske Råd har talt om noget, Aarhus Universitet har vurderet det på anden vis, og det er jo det, vi så i sidste ende skal vurdere politisk og så sige, hvad det så er, vi synes er den rigtige måde at gøre det på.
Carl Valentin (SF), 2023-03-16:
Altså, hvorfor er det okay at putte en mink ind i et bur hele dens liv, hvorimod det ikke er okay at putte høns ind i bure hele deres liv?
Er der nogle særlige karakteristika ved mink, som gør, at de trives rigtig godt i et bur, siden det er okay?
Mig bekendt er mink jo territorielle rovdyr, der bevæger sig på kæmpestore områder, dyr, der jager vildt, med svømmehud mellem tæerne, dyr, der har behov for stor udfoldelse.
Hvorfor er det okay at putte sådan et dyr ind i et bur, når det ikke er okay med en høne?
Jacob Jensen (V), 2023-03-16:
Altså, jeg synes, det er vigtigt, at vi får vurderet dyrevelfærd i bred forstand på alle områder – det gælder også for mink.
Det var det, jeg startede med at sige i min indledning, altså at det også er det, jeg lægger op til i den snak, vi skal have her hen over foråret.
Jeg har også noteret mig de forskellige, hvad kan man sige, vurderinger af minkhold, der har været.
Så der er nuancer i det her.
Men jeg vil gerne kigge på – og det har jeg også sagt – hvordan vi i givet fald kan se på, hvordan dyrevelfærden bliver håndteret, ud fra en faglig vurdering selvfølgelig, for det er det, det skal være.
Og det er jo det, som jeg lægger op til, altså det arbejde, som vi kommer til at kigge nærmere ind i her i løbet af foråret.
Peter Kofod (DF), 2023-03-16:
Tak for det, og tak til ministeren for besvarelsen.
Jeg vil spørge lidt ind til en anden vinkel, for nu er der jo meget fokus på, om erhvervet skal op at stå igen, og jeg kunne godt tænke mig at vide, hvad man gør for at få afviklet den del, der stadig ikke er lukket.
Altså, der er jo stadig væk minkavlere, der går og venter på, at det økonomiske spor for den beslutning, der blev truffet, bliver klaret.
Og jeg forstår godt den frustration, der er derude, over, at man var meget hurtig til at lukke noget ned, og nu er der altså nogle mennesker, der har haft, må man sige, ekstremt stor tålmodighed med at få de penge, de har krav på.
Kan ministeren sige noget om, hvornår de kan forvente at få deres penge?
Carl Valentin (SF), 2023-03-16:
Og tak for talen.
Moderaternes ordfører siger, at dyrevelfærd er rigtig vigtigt for Moderaterne, og ordføreren siger også, at alle dyr skal have det godt, og at man gerne vil have flere initiativer på området.
Og derfor vil jeg gerne stille det spørgsmål, som alle ordførere drømmer om at få, når de står oppe på den talerstol, nemlig: Hvad er ordførerens mærkesager?
Hvad er ordførerens mærkesager på dyrevelfærdsområdet, og hvad vil man gerne gennemføre fra Moderaternes side?
Charlotte Bagge Hansen (M), 2023-03-16:
Vi har ikke en enkelt og kun en enkelt mærkesag på dyrevelfærdsområdet, men jeg tænker, at de fleste her i Folketinget og alle ordførere på det her område ønsker, at vi har den bedst fagligt underbyggede dyrevelfærdspolitik, samtidig med at vi nytænker området, i forhold til hvordan vi kan gøre forholdene bedre for alle vores dyr.
Så en decideret mærkesag har vi ikke, men vi vil arbejde for dyrevelfærd generelt, hvilket jeg ikke tænker er noget banebrydende.
Jeg tænker, at alle partierne her i salen kan købe ind på den præmis.
Carl Valentin (SF), 2023-03-16:
Grunden til, at jeg spørger, er jo, at det nu bliver nævnt, at det er et rigtig vigtigt område for Moderaterne.
Det er også et rigtig vigtigt område for mig, og så tænkte jeg også, at det var muligt for Moderaterne at komme med noget konkret politik, man gerne ville have ændret.
Hvis man så ikke har nogen mærkesager, kan ordføreren så komme i tanker om nogle lovændringer, som man ønsker at gennemføre?
Er der noget som helst konkret på dyrevelfærdsområdet, som Moderaterne agter at kæmpe for i den her tid, hvor man jo sidder på de afgørende mandater i en regering?
Charlotte Bagge Hansen (M), 2023-03-16:
Inden for så mange områder er dyrevelfærden jo også en mærkesag for Moderaterne.
Vi udvikler politikken sammen og med hinanden og kommer med input.
Vi har grupper udenfor, der kommer med input til os inden for alle forskellige områder inden for det her område, og derfor vil vi gerne være med at påvirke processen i samarbejde med partierne, bredt forankret, når vi møder dem.
Vi tager diskussionerne i udvalgene.
Vi ser processen som en vigtig del af det her, og der skal både være faglighed, kreativitet og nysgerrighed.
Søren Egge Rasmussen (EL), 2023-03-16:
Ja, det må være svært at være politiker uden politik.
Nu forholder vi os jo til det her med dyrevelfærd, og i 2021 konkluderede et enigt Dyreetisk Råd imidlertid, at hold af mink i små bure ikke er acceptabelt.
I sine udtalelser fra 2021 slår Det Dyreetiske Råd endvidere fast, at der i dag ikke findes alternativer til de nuværende bursystemer, som i tilstrækkelig grad tilgodeser minkenes velfærd.
Det er sådan set den udtalelse, der er fra Det Dyreetiske Råd omkring minkproduktion i Danmark.
Så vi er altså ikke der, hvor det at give minkene en tot halm og et plastikrør, de kan suse lidt rundt i, inde i et lille bur, er noget, som er tilstrækkeligt.
Kan ordføreren ikke se, at vi står i en situation her med en minkproduktion, som det ikke kan være dyreetisk forsvarligt at køre videre?
Charlotte Bagge Hansen (M), 2023-03-16:
Nu vil jeg – ligesom mine kollegaer gjorde tidligere – sige, at jeg ikke er uddannet inden for det her område, men at jeg har fuld tillid til, at de instanser, herunder sundhedsmyndighederne, altså SSI, og alle andre følger det her nært.
Søren Egge Rasmussen (EL), 2023-03-16:
Ja, så man har mere tillid til nogle politiske kollegaer, end man har til Det Dyreetiske Råd?
Nu kunne jeg høre før, at Moderaterne ikke rigtig har noget politik, men man er i en dialog, og Moderaterne kommer til at forholde sig til nogle dyreetiske forslag her i Folketingssalen, bl.a. omkring halekupering af grise, hvor der sker en systematisk ulovlig halekupering af måske 28 millioner grise i Danmark hvert eneste år.
Så jeg ser frem til at have en yderligere dialog med Moderaterne omkring dyrevelfærd.
For man kan ikke bare sige, at man skal snakke om det i en lille diskussionsklub.
Kan ordføreren ikke se, at der er nogle punkter, hvor vi er langt bagefter i Danmark?
Myndighederne har jo tidligere taget fejl.
Og med hensyn til fugleinfluenzaen i minkbesætninger vurderer man jo, at der kan være en risiko på 1-10 pct. for, at fugleinfluenzaen kommer ind i en minkbesætning.
Det synes jeg da er alarmerende.
Man kan godt sige, at det er nogle små procenter, men det er nogle procenter; det er en del af virkeligheden.
Og jeg synes, at vi også skylder at tage et hensyn til andre produktionsgrene i Danmark, altså når den her fugleinfluenza kan smitte ind i en svinebesætning, hvorfra det kan spredes til andre svinebesætninger.
Kan ordføreren ikke se, at vi løber en risiko ved at have sådan et smittereservoir i minkbesætningerne i Danmark?
Charlotte Bagge Hansen (M), 2023-03-16:
Det var mere en kommentar end et spørgsmål, går jeg ud fra.
Jeg vil gerne sige tak for de pæne ord og for, at ordføreren mener, at der er politik og holdninger i mig og Moderaterne.
Helene Liliendahl Brydensholt (ALT), 2023-03-16:
Så kan jeg fortsætte lidt ned ad den vej.
Jeg er rigtig glad for at høre, at Moderaterne siger, at dyrevelfærd er en mærkesag, for det har jeg ikke hørt fra andre partier henne på højrefløjen.
Jo, det har de måske sagt.
Men jeg kan måske have nogle forhåbninger om, at ordførerens parti så også mener det, og jeg glæder mig til at høre mere om det, altså hvordan Moderaterne har dyrevelfærd som mærkesag.
Nu siger ordføreren selv, at ordføreren ikke er ekspert på området
men jeg kan jo fortælle ordføreren, at mink er territoriale dyr, som normalt bor på meget, meget store områder, altså flere kvadratkilometer, og de kan godt lide at boltre sig i floder og i åer, og de har svømmehud mellem fingrene.
Som det er nu i minkerhvervet, bor de så i bure, hvor der er metaltremmer over det hele, og det er på en størrelse, der svarer til to opslåede aviser.
Mener ordføreren, at det er god dyrevelfærd?
Charlotte Bagge Hansen (M), 2023-03-16:
Nu vil jeg igen sige, at jeg ikke er ekspert inden for området, men jeg har fuld tiltro til dem, der arbejder med det her og følger det nøje, og de betragtninger, der er gjort, er, at vi i Danmark har en forsvarlig dyrevelfærd, også for mink.
Jeg er meget, meget åben for, at vi kan tale om det og diskutere og finde ud af, om der eventuelt er en del forbedringer, man kan gøre, og udvikle det.
Helene Liliendahl Brydensholt (ALT), 2023-03-16:
Jeg går så ikke ud fra, at ordføreren kan komme med nogen konkrete forbedringer.
Man regner med, at der måske allerede i 2024 muligvis kan komme et forbud mod mink på EU-plan.
Der er bl.a. blevet indsamlet en masse underskrifter til et EU-initiativ.
Hvordan forholder ordføreren sig til, at vi nu genindfører minkerhvervet, når der højst sandsynligt kommer et forbud på EU-plan, hvis ikke i 2024, så i hvert fald snart?
Det er jo den vej, det går.
Charlotte Bagge Hansen (M), 2023-03-16:
Der er her i Folketinget i den periode, hvor Moderaterne ikke var repræsenteret, lavet en ordning, en dvaleordning, hvor alle partierne har aftalt, at når det var sundhedsmæssigt forsvarligt, åbnede man for minkproduktionen igen.
Det er det, man har gjort, og det er det, jeg forholder mig til nu.
Så må vi se, hvad fremtiden bringer.
Jeg ved, at i regeringspartierne ligger det os utrolig meget på sinde, at alle de dyr, vi har i Danmark, herunder også produktionsdyr, har det godt.
Kristian Bøgsted (DD), 2023-03-16:
Jamen vi har her beslutningsforslag B 21 om forbud mod minkavl.
Det er et forslag, som vi i Danmarksdemokraterne ikke kommer til at støtte.
Dansk minkavl har allerede lidt rigeligt, efter at man under corona trak tæppet væk under de danske minkavlere ved at beordre alle mink aflivet uden lovhjemmel til det.
Jeg tror ikke, at dansk minkavl nogen sinde kommer op på det niveau, det var på engang, men vi mener i Danmarksdemokraterne, at de få personer, der for nuværende gerne vil starte eller allerede er startet op igen, skal have lov til det.
Der er i dag rigtig mange krav, man skal leve op til for at avle mink, både på det sundhedsmæssige område og på dyrevelfærdsområdet.
Man har fra branchens side igennem mange år også arbejdet kontinuerligt på at forbedre forholdene.
Så lad nu de få personer, der ønsker det, avle mink og se, om de kan genopbygge noget af det, som den tidligere regering på det groveste fjernede.
Danmarksdemokraterne stemmer imod det her forslag.
Kim Edberg Andersen (NB), 2023-03-16:
Nu kan jeg jo høre, at ordføreren er under beskydning for ikke at have en politik.
Det synes jeg måske lige er sådan lidt hårdt.
Men jeg har talt med ordføreren, og jeg synes, at der er meget politik i ordføreren, og jeg vil også godt hjælpe venstrefløjen med at få noget mere dyrevelfærd.
Så kan vi ikke blive enige om, at vi for eftertiden holder op med at stikke en vatpind på 60 dyr om ugen for en sygdom, som teknisk set ikke er samfundskritisk mere?
For det er jo ikke dyrevelfærd.
Mink er kloge dyr; første gang du forsøger at tage en prøve, går det nok, men næste gang skal du altså tvinge dens mund åben.
Det er jo ikke dyrevelfærd.
Så hvis vi vil have dyrevelfærd, er I jo alle sammen med på, at vi her den 1. april starter med at fjerne det her tåbelige krav med, at vi skal mishandle op til 60 dyr mere, blot fordi det ser godt ud på et stykke papir og på venstrefløjen.